Gy. Bárdos, poslanec: (2006-08-02):
Dámy a páni, dovoľte mi, aby som vystúpil v mene poslaneckého klubu Strany maďarskej koalície – Magyar Koalíció Pártja k Programovému vyhláseniu vlády. V rozprave vystúpia ďalší moji kolegovia, ktorí sa vyjadria k jednotlivým častiam programového vyhlásenia vlády, a ja za náš poslanecký klub poviem naše záväzné stanovisko. Dámy a páni, ctení hostia, so znepokojením sme sledovali proces prípravy Programového vyhlásenia vlády Slovenskej republiky a so znepokojením sme prijali formu a spôsob jeho predkladania, so znepokojením, lebo nemá obdobu v dejinách slovenského parlamentarizmu, aby poslanci Národnej rady Slovenskej republiky, zákonodarní predstavitelia občanov Slovenskej republiky mali k dispozícii necelých 24 hodín na to, aby preštudovali program vlády, dokument, ktorý na štyri roky určí smerovanie štátu v politickej, hospodárskej, sociálnej, vzdelávacej, kultúrnej a spoločenskej oblasti. Znepokojuje nás vedomie, že finálna podoba programového vyhlásenia vlády je dielom troch ľudí, predsedov koaličných strán, čo svedčí naraz o viacerých skutočnostiach, svedčí napr. o tom, že vládne strany sú riadené ich predsedami svojským spôsobom, že tieto strany sú stranami jedného človeka, ale svedčí aj o tom, že koaličný triumvirát, páni predsedovia troch strán, neverí v schopnosti jednotlivých ministrov, ktorí sami sa oboznámili s konečnou verziou Programového vyhlásenia vlády Slovenskej republiky len pár hodín predtým ako my, poslanci Národnej rady Slovenskej republiky, svedčí však aj o tom, že páni predsedovia koaličných strán očakávajú od vlastných poslancov mechanické hlasovanie a podporu ich nápadov, či sú dobré alebo nie. Takýto prístup predsedov koaličných strán zaváňa pohŕdaním Ústavou Slovenskej republiky, ktorá zabezpečuje poslancom slobodne sa rozhodovať bez straníckych príkazov. Znepokojujú nás však aj postoje a protirečivé vyjadrenia pána premiéra Roberta Fica. Možno v tomto prípade naše znepokojenie ani nie je dôležité. Dôležitejšie a pre Slovensko a jej občanov smutnejšie je, že vyjadrenia a postoje pána premiéra Roberta Fica znepokojili finančné trhy a do 17. júna pevná koruna sa rozhýbala, stratili sme zbytočne miliardy eur z devízovej rezervy Národnej banky Slovenska. Dôležitejšie ako naše znepokojenie je znepokojenie európskych socialistov, lebo dôsledkom toho Slovensko má po 16 rokoch nežnej revolúcie znovu takú vládnu koalíciu, z ktorej ani jedna strana nemá medzinárodné uznanie, nie je etablovaná v európskych a svetových straníckych  štruktúrach. Je to smutné zrejme aj pre členov a priaznivcov strany Smer – sociálna demokracia. Veď predseda strany stratil priame kontakty na množstvo socialistických a sociálnodemokratických politikov, ktorí v mnohých prípadoch sú zároveň aj predsedami vlád krajín Európskej únie. A toto znepokojenie, presnejšie, výsledok znepokojenia európskych socialistov však má vplyv na celé Slovensko. Veď predseda vlády Slovenskej republiky za svoje postoje a rozhodnutia stratil možnosť lobovať za slovenské priority v kruhu socialistických predsedov vlád, napr. pred summitmi Európskej únie. Znepokojuje nás, že slovenská diplomacia, ktorá v posledných ôsmich rokoch bola úspešná a uznávaná v celom svete, musí sa sústrediť na vysvetľovanie nevysvetliteľného, napr. že  Slovensko, člen Severoatlantickej aliancie, má vládnu koalíciu, v ktorej jedna strana verejne bola a je proti tomuto spojenectvu. Predseda tejto strany dokonca nazýva šaškami vojakov armády Slovenskej republiky, ktorí plnia úlohy vyplývajúce jednak z členstva našej krajiny v NATO a jednak z medzinárodnej koalície, ktorá pomáha pri nastolení mieru v inej krajine na základe uznesenia Bezpečnostnej rady Organizácie Spojených národov, áno, Bezpečnostnej rady, ktorej členom je aj Slovensko zrejme na základe inej politiky, akú prezentuje onen koaličný predseda. Dámy a páni, a je znepokojujúce, že zo 16 členov vlády boli jedenásti, ešte raz zdôrazňujem, jedenásti členmi Komunistickej strany. Je znepokojujúce a zároveň smutné, že slovenská diplomacia musí ubezpečovať zahraničie o tom, že Slovenská republika ostáva spoľahlivým partnerom, že bude plniť všetky záväzky a nebude mať vplyv na jej zahraničnú politiku prítomnosť extrémizmu, xenofóbie, rasizmu a nacionalizmu vo vládnej koalícii. Zároveň musí vysvetľovať, že zostava novej koalície nebude mať vplyv na slovenskú spoločnosť v tom zmysle, aby spomínané javy boli tolerované, nedajbože, vyvolávané samotnou výkonnou mocou. Tá istá slovenská diplomacia musí to robiť, ktorá ešte pred pár mesiacmi žala slová uznania na celom svete. Je nám to ľúto. Veď Slovensko potrebuje zahraničné trhy, zahraničných investorov, medzinárodnú spoluprácu v ekonomickej, ale aj vo vedeckej, vzdelávacej a kultúrnej oblasti. A slovenská diplomacia by sa mala sústrediť predovšetkým na tieto úlohy. Lenže nemôže, lebo musí hasiť oheň po vyhláseniach, ktoré škodia Slovenskej republike. Vážené dámy kolegyne, ctení páni kolegovia, chápem tvorcov programového vyhlásenia vlády, troch predsedov koaličných strán, keď hovoria o spokojnosti s vytvoreným dielom. Veď do programového vyhlásenia vlády mohli naformulovať napriek zdržanlivosti odborníkov, ktorí pripravovali podklady programového vyhlásenia vlády, zvýšenie podpory mladým rodinám pri narodení prvého dieťaťa, občanom v hmotnej núdzi, dôchodcom a zároveň mohli zrušiť určité poplatky v zdravotníctve. Môžu sa tešiť aj z toho, že zvýšia podporu poľnohospodárom a lesníkom, že oveľa viac peňazí mohli sľúbiť na kultúru. A tiež môžu byť spokojní z toho, že v programe zabezpečili bezplatné štúdium na vysokých školách, na školstvo budú dávať dvojnásobok toho, čo ide do rezortu dnes. Je tiež príjemné postaviť sa pred novinárov a oznámiť cez nich verejnosti, že vláda sa odhodlala zvýšiť odvody za svojich zamestnancov, zvýšiť počet sudcov a dať viac peňazí na činnosť súdov, aby právo bolo vymáhateľné. Samozrejme, nie sme proti tomu. Dajme peniaze všade, ale naše otázky znejú: Z čoho? Z čoho to máte vykryté, pán premiér? Je tiež populárne oznámiť zníženie dane z pridanej hodnoty na rôzne komodity, ako aj pokus o zníženie cien pohonných látok a plynu na úkor zisku výrobcov a poskytovateľov služieb. Nás však znepokojujú takéto predstavy, a nie preto, lebo my ako bývalá vládna koalícia sme takéto kroky nerobili, ale preto, lebo predstava koaličných predsedov okrem toho, že je populárna, je aj populistická. Kým zámery zvyšovať všade podporu a znižovať príjmy štátu boli súčasťou predvolebnej kampane, nič ešte nehrozilo. Teraz však, keď sú to zámery vlády, sú to nebezpečné zámery pre celú Slovenskú republiku. Podľa nás totiž zvýšené výdaje štátu cez priame zvyšovanie rôznych podpôr presahujú 8 mld. až 10 mld. korún už v budúcom roku. Nepriame zvýšené výdavky štátu ako napr. zvýšenie odvodov po zamestnancoch zhltnú ďalšie 3 mld. – 4 mld., pričom zníženie DPH, zrušenie rôznych poplatkov, umelé zníženie ziskovosti monopolov, a teda zníženie príjmu rozpočtu z daní týchto monopolov znižuje príjmy štátu taktiež o miliardy. A táto cesta nevedie k vybudovaniu sociálneho štátu, ale k hospodárskej nerovnováhe, k zadlžovaniu štátu a k tomu, že budeme žiť na úkor budúcnosti. Je nám ľúto, že predsedovia troch strán ignorovali názory odborníkov, že zostali rukojemníkmi vlastných predvolebných populistických sľubov, a tým pripravili také programové vyhlásenie vlády, ktoré zodpovední poslanci nemôžu podporiť. Vážené dámy, vážení páni, z tohto dôvodu poslanci za klub Strany maďarskej koalície – Magyar Koalíció Pártja budú hlasovať proti predloženému návrhu programového vyhlásenia vlády, a tým aj proti návrhu na vyslovenie dôvery vláde Slovenskej republiky. Ďakujem vám za pozornosť. (Potlesk.)